text: Forår for Sønderjyske
  16 april 2010 kl. 08.46
  Med 2-1-sejren over Køge tankede Sønderjyske vigtig selvtillid inden søndagens møde med Randers FC. - Det var enormt vigtigt, siger målmand David Ousted.
  Spillerne fra Sønderjyske går ind til søndagens vigtige møde med Randers FC med fornyet selvtillid efter et ellers skidt forår.
  Efter syv kampe i træk uden sejre, er det nu blevet til seks point i de to seneste kampe - senest med torsdagens 2-1-sejr over nedrykkerne fra HB Køge - og det luner, fortæller træner Michael Hemmingsen.
  - Pointmæssigt betyder det rigtig meget, at vi vandt i dag, og det betyder også meget selvtillidsmæssigt for spillerne, siger Michael Hemmingsen ifølge Morgenavisen Jyllands-Posten.
  Og han bakkes op af målmand David Ousted.
  - Jeg er rigtig glad for de tre point, og det var enormt vigtigt. Vi har hele tiden sagt, at det her handler om os og ikke om Randers, og kampen på søndag er stadig en kamp, vi skal vinde. Men det er klart, at tre point i dag giver et bedre udgangspunkt, siger målmand David Ousted til avisen.
  Inden søndagens kamp har Sønderjyske fem point ned til Randers. Også AGF har fem point ned til randrusianerne.
  